**Elixir de mai**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin verdele crud de la-nceputuri

Se scaldă irizante aripi de fluturi

Iar prin fereastra deschisă spre soare

Adie mireasma-nfloririi necuprinsă-n visare.

Îngerii împodobiţi în haină nouă

Adună din luceferi boabe de rouă

Şi răstoarnă din policandrele cereşti

Miruri cu arome de crini dumnezeieşti.

În mai, se mută tot raiul în grădină,

Flori de bujori se zbuciumă-n lumină

Şi-n nopţile cu grele insomnii

Se leagănă luna-n cununi de iasomii.

Sorocul salcâmilor cu legi nescrise

Gustă înflorirea ce tributează vise

Iar hergheliile de fluturi neînvinşi

Tropăie pe covoarele cu maci aprinşi.

Iar noi, prin tufele cu flori de trandafiri,

Buimaci ne rătăcim în negăsiri

Şi alergăm prin viaţă ca nişte nebuni

Spre a cunoaşte înflorirea altor lumi.